דברים ב"כנס אנשי חולדה ובוגריה" – חולדה - 6.9.2013

ברצוני להעלות מספר נקודות בקשר להיסטוריוגרפיה של חולדה ולמקורות עליהם הסתמכה פניה עוז בעבודתה – "החצר שביער".

1. בשנת 1933 חולדה שביער קיבלה השלמה - "גרעין גורדוניה וינה". איך יודעים זאת? מלה גיטלין בחוברת: **חֻלדה** לא מזכירה את ההשלמה הנ"ל, וכך גם לונק בחיבורו : "חולדה העברית" ולכן אין לכך זכר בחוברת "החצר שביער". איך בכול זאת יודעים? בתיה וולקשטיין, חברת הגרעין נשארה בחולדה כמעין עדות חיה, עד לפטירתה בשנת 2009. מראיונות שנערכו איתה ידוע שחברי הגרעין הכינו את עצמם היטב למשימה. היא עצמה למדה גננות ושתלנות ואף עבדה במסעדה צמחונית כדי להכשיר עצמה לחיי הארץ. אבי – זלמן פלג, כותב עליהם בזיכרונותיו כך:

" הקבוצה ביער לא הייתה גדולה, עליה כמעט ולא הייתה והנה באה קבוצת עולים מוינה לחולדה. "סנוניות מגורדוניה וינה" היו לנו עוד בחדרה, חבר וחברה, הם היו צמחונים ועכשיו הם קיבלו תגבורת. שמחנו עם בוא החברים מהתנועה מווינה. השפעתם הייתה רבה בקבוצה. הם לא הסתפקו בזה שהם צמחונים. הם דגלו ב"נאקט קולטור" (לא ברור למה הכוונה, א.פ.). הם דרשו מקלחת משותפת. הם עצמם הסתובבו בחדרם עירומים, ובאמת הייתה מקלחת משותפת. היו חברות שלא הסכימו לזה, היו מחכות עד מאוחר, עד שכולם גמרו להתקלח ורק אז הן הלכו להתקלח. כול זה לא החזיק מעמד הרבה זמן, כי הם לא החזיקו מעמד הרבה זמן, העבודה הייתה קשה ובכלל התנאים היו קשים. יש לציין שאמנם הם היו צמחונים ולא אכלו בשר אבל ביחסים ביניהם הצמחונות לא הורגשה והיחסים לא היו משופרים, והם התחילו לעזוב וללכת העירה. המטען הרעיוני לא הספיק להרבה זמן. מכול הווינאים נשארה רק אחת. מהמקלחת המשותפת לא נשאר זכר, מהצמחונות נשארו עקבות הרבה זמן ואחדים היו עקביים עד הסוף".

 כאמור – מיכה התאהב בבתיה אשר עזבה לרחובות, הוא עזב אחריה עד ששכנע אותה לחזור עמו לחולדה. ביתם אילנה היא בת המחזור הראשון בחולדה.

וכמובן יואש היושב כאן עמנו.

1. נקודה שנייה – מגפת הטיפוס בקיץ 1935. במקורות ההיסטוריים של חולדה רשומים שלושה שמות של חללי המגפה – מיכאל מסינג, מאיר רוזנר ויצחק לדר. הוותיקים שבינינו זוכרים, קרוב לוודאי, את פלטת השיש שתלתה מעל לדלת של המרפאה הישנה, עליה חקוקים שמות הנפטרים והכיתוב שהמרפאה קרויה על שמם. פלטת השיש קיימת ותלויה היום בין שתי הדלתות של המרפאה הנוכחית. אלא שבמגפה נפטר אדם נוסף – אישה ושמה הדסה בלטמן, והיא קבורה ביחד עם חברי חולדה, עוד בבית העלמין שהיה ביער, לא רחוק מבית הרצל, ולימים הועבר לבית העלמין החדש שבגבעת הסלעים.

מי היא הדסה בלטמן? היא חברת גרעין "במעלה" אשר לימים הקים את מעלה החמישה. את ראשית ימיהם בארץ בילו בהכשרה בחולדה ולאחר מכן עברו לחיות בגבעת הקיבוצים שבפאתי רחובות. כאשר פרצה המגפה, וכמעט מחצית מחברי חולדה – 35 במספר, חלו, ורבים אחרים טיפלו בחולים, נזקקה חולדה נואשות לעזרה. הדסה בלטמן התנדבה להגיע לחולדה ולסייע בידי מי שנשאר. איתרע מזלה ותוך זמן קצר נדבקה בחיידק, נלקחה לבית חולים בירושלים ונפטרה במחצית השנייה של יולי 1935. מדוע מצאו לנכון להדירה מרשימת נפטרי הטיפוס אינני יודע אך אלה הן העובדות.

1. נקודה שלישית - הקבוצה המרכזית של גרעין "במעלה" מוצאה מלודג' שבפולין. הגרעין עלה ארצה באנייה "ולוס" ביולי 1934. זה היה ניסיון ראשון של עליה מאורגנת, בלתי ליגלית, שגם הצליח. כאמור הגיעה הקבוצה מיד לחולדה להכשרה ושהתה כאן 3-2 חודשים. מספר חודשים קודם לכן הצטרפה לחולדה קבוצת "שחריה-גורדוניה ג'" ממגדל. חברים בה היו בין השאר אפרים אבנרי שמרואיין ארוכות בחוברת של פניה עוז, ויצחק שומן מבית שערים, שלא חשך את שבט ביקורתו מאנשי חולדה, תרבות החיים וסדרי החיים שלה, והנהגתה, גם 35 שנה לאחר שעזב את חולדה. לביקורת זו ניתן לצרף גם את המכתב של מזכירו של הנציב העליון שתיאר את חולדה כמקום לגידול סוסים, לאחר ביקורו באזור בתחילת ינואר 1936. נחזור לגרעין "במעלה". בעבודת דוקטורט שחיבר צבי בן חורין באוניברסיטת בר אילן, בשנת 1984, ונושאה קבוצות מייסדות ותהליך התפוררותן, מצאתי את ההתרשמות הבאה של קבוצת "במעלה" משהותה של הקבוצה בחולדה: "על התקופה הזו מעידים החברים כי זה היה "בית ספר נפלא, שבו למדו לעבוד ולהכיר את המציאות בארץ ישראל. אנשי חולדה שימשו מופת לחיי-חברה בריאים, למסירות בעבודה, ולהתנהגות מוסרית". אולם "אנשי חולדה רצו "לבלוע" אותנו... כפי הנראה, מצאנו חן בעיניהם, בתור קבוצה תנועתית מלוכדת מאד, רעננה ובעלת מוטיבציה תנועתית עמוקה..." "בחולדה מצאנו אנשים בעלי כישורים ורמה אינטלקטואלית גבוהה, רובם סירבו לצאת לעבודה ציבורית-תנועתית, אם כי נדרשו; כולם העדיפו להתמסר לבניין המשק והחברה בחולדה... היה שם מנהיג אחד, פנחס לוביאניקר, שבילה את רוב ימיו בתנועה, אבל הוא היה אחד, ובשבתות היה הראשון, שיצא לגיוסים והיה מקובל ואהוב בחברה..."

כפי שרואים כול אחד והאמת שלו ונקודת המבט. ולא כולן לרעת חולדה.

1. ונקודה אחרונה – פנחס לבון. לזכותה של פניה יש להוסיף שבחרה להתמקד גם במנהיגותו ודמותו של פנחס, עשתה זאת יפה, והקדימה בכך את אייל כפכפי שכתבה ביוגרפיה שלמה על פנחס לבון. שאלת המעבר לחולדה קשורה לדעתי עמוקות באישיותו של פנחס וקורותיו בקבוצה. באביב קיץ 1931 הקבוצה החדרתית – גורדוניה א' הייתה שרויה במשבר עמוק, דשדוש במי אפסיים ללא תכלית וללא תוחלת. הדבר בא לידי ביטוי בין השאר, במאמר חריף בעלון המקומי כנגד הנהגת הקבוצה. פנחס, שהיה ללא עוררין המנהיג והמוביל של הקבוצה, הודיע על יציאתו לחופשה לזמן בלתי מוגבל. במשך מספר שבועות הנהיג את הקבוצה שייק ספירו (שפירא). ביולי 1931 החליט הקונגרס הציוני על קימומה של חוות חולדה והטיל את המשימה על הק.ק.ל. אשר הקצתה לנושא שני מקומות עבודה. עם הנדוניה הזו חזר פנחס לקבוצה והוביל אותה להחלטה על מעבר קבע לחולדה. כידוע היו בפני החברים הצעות נוספות – השלמת גן שמואל, קבלת שטח בעמק חפר להתיישבות עתידית, עלתה גם השאלה האם חולדה, שהוא מקום ללא קדחת, מהווה אתגר מספיק לשאיפות החלוציות של גורדוניה א'. אך לדעתי חולדה הייתה צרובה במוחו ובתכניותיו של פנחס לבון עוד הרבה קודם. בידינו מכתב מפנחס ליוסף ברץ, איש העלייה השנייה, חבר דגניה א' והמרכז החקלאי. וזו לשונו: " לחבר יוסף ברץ שלום וברכה! הננו באים לשאול את דעתך בקשר עם הצעה שקיבלנו מאת המרכז החקלאי.

ההצעה אומרת, שקבוצות "גורדוניה" תקבלנה על עצמם את ענין התיישבות חולדה. לפי דברי שקולניק (לוי אשכול, א.פ.) באה בחשבון התיישבות של שתי קבוצות גורדוניה במשך שנתיים. ישנם כבר 3000 דונם פלחה. רוצים לקנות, בקשר עם הצעה זו עוד 500 דונם קרקע להשקעה (צ"ל להשקאה, א.פ.). מתנהל משא ומתן על קניות -קרקע שונות הן על ידי הק.הק.ל. והן על ידי פרטים. זאת אומרת, שחולדה עומדת לרכז מסביבה ישוב יותר צפוף. אם נסכים להצעה זו, אזי צריכים עוד בקיץ זה איזה 30 חברים לעבור לשם, להסתדר במה שקיים בעין ולחכות עד להגשמת התכנית הגדולה. קבלת ההצעה הזאת יכולה לשנות לגמרי את מצבנו ואת עתידנו. היא יכולה גם להשפיע השפעה ניכרת על עלייתנו כולה, כמו כן על התפתחות התנועה בגולה. זה יכול להיות צעד גורלי ממש. לכן מחויבים אנו להתנהג בזהירות מיוחדת.

התייעצנו בתוך הקבוצות ובאנו לידי הסכמה, כי כדאי היה לעשות את הצעד הזה, אם יתברר שיש בכל ההצעה דבר מה של ממש, אם התכנית מבוססת על הנחות קונקרטיות. דווקא פה מחוסרים אנו כול יכולת של הבחנה ריאלית. אין לנו ניסיון וידיעה מספיקים בכדי להבין את שפת התכניות המשקיות.

הננו מבקשים אותך שתתעניין בשאלה זו ותמסור לנו את דעתך. היה רצוי מאד שתיגש לשם זה לתל אביב בכדי לברר את ההצעה באופן יסודי. את הוצאות הדרך נשיב לך בתודה. כדאי היה שתתייעץ עם חברים אחרים בדגניה.

לתשובתך אני מחכה. בברכת חברים , פנחס לוביאניקר.

פ.ס. הנני מרגיש את הצורך להודות לך ולקבוצה כולה בעד שליחת החברה זהבה אלינו (לקבוצה בחדרה, א.פ.). באמצעים חינוכיים חוללה "מהפכה" שלמה בסידור החיים בקבוצתנו. הננו לומדים, הודות לה, להעריך כהוגן את הערך הגדול של הדברים "הקטנים" בשביל ביסוס ושיפור חיי הקבוצה. הנ"ל"

הפנייה מאד ברורה, איננו יודעים מה קרה או התקדם לאחר מכן אך תאריך המכתב

29 באפריל 1930. גורדוניה א' נמצאת חצי שנה בלבד בארץ ישראל, אנו חצי שנה לפני שהפלוגה המקובצת מגיעה לחולדה בנובמבר 1930, ויותר משנה ורבע לפני שגורדוניה א' עוברת כולה לחולדה. מסקנתי שהנושא היה די סגור אצל פנחס והוא רק חיכה לעיתוי הנכון למעבר, ואף זה נכפה עליו, לדעתי. האם היה נכון לעבור לחולדה בלי תקציב, בלי מים ובלי קרקע? השאלה פתוחה.

 אמוץ פלג – 6.9.2013